รัฐบาลไทย-ข่าวทำเนียบรัฐบาล-นายกรัฐมนตรี เป็นประธานในพิธีเปิดให้บริการโครงการรถไฟฟ้าสีน้ำเงินส่วนต่อขยายช่วงหัวลำโพง - บางแค อย่างเป็นทางการ
วันจันทร์ที่ 30 กันยายน 2562
นายกรัฐมนตรี เป็นประธานในพิธีเปิดให้บริการโครงการรถไฟฟ้าสีน้ําเงินส่วนต่อขยายช่วงหัวลําโพง - บางแค อย่างเป็นทางการ
นายกรัฐมนตรี เป็นประธานในพิธีเปิดให้บริการโครงการรถไฟฟ้าสีน้ําเงินส่วนต่อขยายช่วงหัวลําโพง - บางแค อย่างเป็นทางการ ย้ํา รฟม. ดูแลผู้ใช้บริการทุกกลุ่ม โดยเฉพาะเด็กเล็ก ผู้สูงอายุ และคนพิการให้ได้รับความสะดวก
วันนี้ (30 ก.ย 62) เวลา 10.00 น. ณ สถานีท่าพระ – สถานีวัดมังกร กรุงเทพมหานคร พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดให้บริการโครงการรถไฟฟ้าสายสีน้ําเงินส่วนต่อขยาย ช่วงหัวลําโพง - บางแค พร้อมด้วย นายศักดิ์สยาม ชิดชอบ รัฐมนตรีว่าการกระทรวงคมนาคม พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นาย อนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข โดยมีนายภคพงศ์ ศิริกันทรมาศ ผู้ว่าการรถไฟฟ้าขนส่งมวลชนแห่งประเทศไทย กล่าวรายงาน
โครงการรถไฟฟ้าสายสีน้ําเงิน ส่วนต่อขยาย ช่วงหัวลําโพง – บางแค และช่วงเตาปูน – ท่าพระ เป็นโครงการรถไฟฟ้าที่ก่อสร้างเชื่อมต่อจากรถไฟฟ้ามหานคร สายเฉลิมรัชมงคล ไปฝั่งธนบุรี เพื่อช่วยลดปัญหาการจราจร ทําให้ประชาชนเดินทางได้อย่างสะดวก รวดเร็ว ปลอดภัย และตรงเวลายิ่งขึ้น ซึ่งโครงการรถไฟฟ้าสายสีน้ําเงิน ส่วนต่อขยาย มีระยะทางรวมทั้งสิ้น 27 กิโลเมตร แบ่งเป็น 2 ช่วง ได้แก่ ช่วงหัวลําโพง – บางแค เชื่อมจากสถานีหัวลําโพงไปยังสถานีหลักสอง โดยสิ้นสุดที่ถนนกาญจนาภิเษก ระยะทางประมาณ 16 กิโลเมตร มีโครงสร้างทางวิ่งแบบยกระดับและแบบใต้ดิน มีจํานวนสถานี 11 สถานี โดยเส้นทางระหว่างสถานีสนามไชยและสถานีอิสรภาพ จะลอดผ่านแม่น้ําเจ้าพระยา เป็นระยะทางประมาณ 200 เมตร และอยู่ใต้ระดับท้องแม่น้ําประมาณ 10 เมตร
นอกจากนี้ โครงการรถไฟฟ้าสายสีน้ําเงินส่วนต่อขยาย ช่วงหัวลําโพง – บางแค มีแนวเส้นทางผ่านสถานีสําคัญในใจกลางกรุงเทพมหานครและฝั่งธนบุรี มีการออกแบบก่อสร้างสถานีรถไฟฟ้าของโครงการรถไฟฟ้าสายสีน้ําเงินฯ ให้มีความกลมกลืนกับประวัติศาสตร์ความเป็นมาและสัญลักษณ์เชิงพื้นที่ เช่น สถานีวัดมังกรมีการออกแบบสถาปัตยกรรมจีนมาผสมผสานกับรูปแบบยุโรป หรือเรียกว่าสไตล์ชิโนโปรตุกิส สอดคล้องก​ั​บวิถีชีวิต วิถีการค้าชาวจีน สภาพแวดล้อมโดยรอบ
โอกาสนี้ นายกรัฐมนตรีได้กล่าวเปิดให้บริการรถไฟฟ้าความตอนหนึ่งว่า รัฐบาลได้กําหนดแผนยุทธศาสตร์ชาติ ระยะ 20 ปี โดยมีเป้าหมายยกระดับคุณภาพชีวิตและความเป็นอยู่ที่ดีของพี่น้องประชาชนชาวไทยทุกคน จึงจําเป็นจะต้องดําเนินการพัฒนาประเทศในทุก ๆ ด้านอย่างต่อเนื่อง และสอดคล้องกันในทุกมิติ โดยเฉพาะอย่างยิ่งการพัฒนาโครงสร้างพื้นฐานด้านการคมนาคมและขนส่ง อันเป็นปัจจัยพื้นฐานสําคัญในการขับเคลื่อนการพัฒนาประเทศ เพื่อให้สามารถรองรับการขนส่งและการเดินทางหลายรูปแบบได้อย่างไร้รอยต่อ รวมทั้งช่วยแก้ไขปัญหาจราจรติดขัดในเขตเมือง โดยพัฒนาระบบขนส่งมวลชนที่มีประสิทธิภาพ เพื่ออํานวยความสะดวกในการเดินทางให้แก่พี่น้องประชาชน
นายกรัฐมนตรีกล่าวต่อไปว่า โครงการรถไฟฟ้าขนส่งมวลชน จะช่วยเติมเต็มทุกพื้นที่ต้องอาศัยความเข้าใจทุกภาคส่วนขอขอบคุณความร่วมมือจากทุกภาคส่วนกระทรวงคมนาคมและ
การรถไฟฟ้าขนส่งมวลชนแห่งประเทศไทย ตลอดจนหน่วยงานที่เกี่ยวข้อง ในการเร่งรัดดําเนินงานโครงการรถไฟฟ้าสายสีน้ําเงินส่วนต่อขยายให้แล้วเสร็จพร้อมเปิดให้บริการแก่ประชาชนได้ในวันนี้ ขอเป็นกําลังใจให้ผู้ปฏิบัติงานเป็นไปด้วยความเรียบร้อย ทุกคนตั้งใจทํางานอย่างเต็มกําลังความสามารถ เพื่อประโยชน์สุขของประชาชนเป็นสําคัญ
จากนั้นนายกรัฐมนตรี ได้ทําพิธีกดปุ่มเพื่อเปิดโครงการรถไฟฟ้าสีน้ําเงินส่วนต่อขยายช่วงหัวลําโพง-บางแคอย่างเป็นทางการพร้อมโดยสารรถไฟฟ้าจากสถานีท่าพระไปยังสถานีวัดมังกร และเดินเยี่ยมชมบริเวณถนนเยาวราช ซึ่งมีการจําหน่ายอาหารในเทศกาลกินเจ โดยนายกรัฐมนตรี ทักทายให้กําลังใจประชาชน พ่อค้าแม่ค้า และกล่าวอวยพรให้ค้าขายดี และเดินทางต่อไปยังวัดมังกรกมลาวาส เข้ากราบนมัสการพระศรีศากยมุนีพุทธเจ้า พระอมิตาภพุทธเจ้า พระไภษัชยคุรุพุทธเจ้า พระประทานในอุโบสถ และ นมัสการพระอาจารย์จีนคณาณัติจีนพรต เสร็จภารกิจเดินทางกลับ
---------------------
กลุ่มประชาสัมพันธ์และเผยแพร่ สํานักโฆษก